**MOTYVACINIS LAIŠKAS KANDIDATUOJANT Į FSA „VIVAT chemija” PIRMININKĖS PAREIGAS**

Esu Gabija Petrošiūtė, maisto mokslo ir technologijos bakalauro studijų 2 kurso studentė. Šiais metais kandidatuoju į FSA „VIVAT chemija“ pirmininkės pareigas. Šiame laiške norėčiau papasakoti apie save, savo motyvaciją ir norą atstovauti studentus.

Stodama į KTU labai bijojau, jog nepritapsiu ar nesusirasiu bendraminčių. Tačiau nuo pat pirmo susitikimo su grupe ir pradžios mentore supratau, jog dauguma moksleivių įstoję į universitetą bijo tų pačių dalykų. Kai mano pradžios mentorė pradėjo pasakoti apie studentų atstovybės veiklą, nemaniau, kad esu pakankamai kompetetinga priklausyti šiai organizacijai, bet nusprendžiau išbandyti savo jėgas. Prisijungusi prie FSA „VIVAT chemija“ pamačiau, kiek daug galim mes – studentai padaryti, kad užtikrintumėm gerą visų studentų socialinį gerbūvį, taip pat prisidėtumėm prie studijų kokybės gerinimo. Po savo integracijos prisijungiau prie socialinių reikalų komiteto. Būnant šiame komitete mano pirmas rimtas darbas buvo suorganizuoti kraujo donorystės akciją. Po kiek laiko man pasiūlė eiti į socialinių reikalų komiteto koordinatorės pareigas. Šis pasiūlymas buvo netikėtas, bet šalia esantys ir palaikantys žmonės padėjo suprasti, jog galiu padaryti daug daugiau negu įsivaizduoju. Eidama koordinatorės pareigas išmokau bendradarbiauti su administracija ir diskutuoti apie seniūnų ir kontaktinių asmenų iškeltas problemas. Taip pat buvau atsakinga už pradžios mentorių atrinkimą bei jų veiklos priežiūrą. Prisidėdama prie pradžios mentorių mokymų organizavimo, supratau kaip yra svarvbu paruošti žmogų, kuris pirmakursiams padės pradėti naują savo gyvenimo etapą. Bendraudama su savo fakulteto pradžios mentoriais galėjau iš arti stebėti kokie žmonės įstoja į universtitetą, kokios jų baimės ir kokie jų siekiai. Taip pamačiau daug jaunų žmonių, kurie nori savo gyvenime kažką nuveikti ir su jais bendradarbiaudami ir juos atstovaudami galime jiems padėti tai pasiekti.

Esu labai aktyvus žmogus, stengiuosi visada siekti savo užsibrėžtų tikslų ir padėti kitiems pasiekti savuosius. Man labai patinka dirbti komandoje, kai žinau, jog visi einame viena kryptimi ir siekiame geriausio visiems. Mano stiprybės yra nuoširdumas, noras padėti tiems, kurie neišdrįsta paprašyti pagalbos, nebijojimas klysti ir komunikabilumas. Bendraudama su seniūnais supratau, kad tikrai nemaža dalis studentų nenori reikšti savo nuomonės, nes mano, kad tai nereikšminga, tačiau vienas iš mano svarbiausių tikslų kandidatuojant į pirmininkės vietą, jog visų balsas būtų išgirstas. Dirbdama kartu su savo komanda ir visa FSA „VIVAT chemija“ noriu padėti suprasti studentams, kaip yra svarbu nebijoti kreiptis pagalbos sprendžiant problemas ir reikšti savo nuomonę, nes tik taip, veikdami kartu pasieksime visus savo tikslus.